ועדת הכלכלה, כנסת 15, פרוטוקול מספר 55, 1999-12-27 08:00

אברהם פורז: אנחנו נמצאים כאן בישיבה נוספת בעניין הערוצים בטלוויזיה בכבלים.

אברהם פורז: חלק מהנוכחים כאן הם כבר ותיקים באירועים האלה, הייתי אומר כמעט מפגש תלת-חודשי או משהו, ובכל-זאת יש לנו עתירה שתלויה ועומדת בפני בג"ץ ואנחנו צריכים לגבש משהו.

אברהם פורז: אני מציע שהיועצת המשפטית של הוועדה תסביר לנו מבחינה משפטית בלבד איפה אנחנו עומדים מבחינת האישורים, לא מבחינת התכנים אלא מבחינת המצב המשפטי.

אתי בנדלר: בתום הדיונים קיבלה ועדת הכלכלה החלטה שהיא מאשרת את בקשתה של השרה בתנאים.

אתי בנדלר: התנאים היו כדלקמן: 1.

אתי בנדלר: מתן חוות דעת על ידי לפיה ערוץ חדשות יכול להיות ערוץ ייעודי.

אתי בנדלר: אם חוות הדעת תאשר את זה, תאפשר הקמת ערוץ חדשות כערוץ ייעודי, יצאו שני מכרזים במקביל, לשני ערוצי חדשות בו זמנית.

אתי בנדלר: בנוסף לכך היו איזה שינויים שהם בהגדרות של הערוצים.

אתי בנדלר: השרה התחייבה לשתף את הוועדה בכל ההליכים הקשורים להוצאת מכרזים לאותם ערוצים.

אתי בנדלר: מה קרה מאז.

אתי בנדלר: ראשית, הצורך במתן חוות דעת באשר לשאלה אם ערוץ חדשות יכול להיות ערוץ ייעודי התייתר לאחר שנעשה – ואני אומרת את זה על השולחן – מחטף בוועדת הכספים של הכנסת במסגרת התיקון לחוק ההסדרים של שנה שעברה, כשהוכנסה איזושהי הגדרה בלי להביא את זה לידיעת חברי הכנסת שלמעשה ממנה למדים שערוץ חדשות יכול להיות ערוץ ייעודי.

אתי בנדלר: מאחר שהנוסח של החוק עבר בקריאה שנייה ושלישית, זוהי היום עובדה שאין לחלוק לגביה ואכן ערוץ החדשות יכול להיות ערוץ ייעודי.

אתי בנדלר: נשארו שני התנאים האחרים והם שני ערוצי חדשות במקביל ושיתוף ועדת הכלכלה של הכנסת.

אתי בנדלר: זוהי העמדה המשפטית של ועדת הכלכלה כפי שאני הבאתי אותה בפני נציגת פרקליטות המדינה שמטפלת בעתירה ואני כמובן, על-דעתו של יושב-ראש הוועדה, חבר הכנסת אברהם פורז, אמרתי שדעתי המשפטית לא תשתנה כמובן עקב חילופי יושבי-הראש ולא הייתה כל מחלוקת בעניין הזה.

יזהר טל: כאשר קיבלנו את האישור מהוועדה ביקשה הוועדה שנבוא לעדכן אותה ולשמוע את דעות חבריה בהמשך הדרך, וכך אנחנו עושים.

יוסף עבאדי: השר כאמור החליט על יציאת ההליך לדרך וזה יהיה הליך נפרד מן הערוץ המסחרי הנוסף שמטופל על-ידי הרשות השנייה לטלוויזיה ולרדיו.

יוסף עבאדי: ההכנה של המכרזים נמצאת בראשיתה וכאשר תסתיים המלאכה נבוא.

לוטפי משעור: אני צופה מצב שאם תוך שנה-שנתיים לא יהיה ערוץ או לא יקום גוף שעוסק בתקשורת ויפתח את דלתותיו בפני האוכלוסייה הזאת, נתחיל אולי לשדר מג'נין, אולי מעמאן ואולי מקפריסין.

רוני בראון: אני פונה אל הוועדה לנסות ולתת עדיפות לעניין הזה ואני מאמין שיהיו מספיק אנשים שייגשו לזה.

אברהם פורז: אנחנו חוזרים על מה שנאמר במכתב של הגברת לאה ורון לשרת התקשורת לימור לבנת מה30- ביולי, בו נאמר: "בטרם יצאו המכרזים יוצגו בפני הוועדה האפיונים והתנאים השונים וכן הדרכים לביצוע המכרזים לצורך עדכון ושמיעת דעות חברי הוועדה".

אברהם פורז: זה בקשר לכל הערוצים.

אברהם פורז: אני אומר לכם את הפרשנות שלי.

אברהם פורז: לפי מה שכתוב יש רק שני ערוצים שבאים בו-זמנית לעולם לפי החלטה קודמת, שני ערוצי חדשות.

אברהם פורז: לפי אבי יחזקאל, לגירסתו, לשיטתו, הם צריכים להיוולד בו-זמנית.

אברהם פורז: צריכים להוציא שני ערוצי חדשות, שני מכרזים בו-זמנית.

אברהם פורז: זה מה שאמר אבי יחזקאל וזה מה שהוועדה קיבלה.

אברהם פורז: רוצה משרד התקשורת לשנות – יבוא ויציע הצעה ויאמר שהוא רוצה לשנות את זה והוועדה תדון.

אברהם פורז: נכון לרגע זה אין פנייה כזאת ולפיכך מה שנקבע, זה מה שתופס.

יזהר טל: האמירה שהערוצים האלה לצאת בו-זמנית כביכול – או שלא יצאו בכלל, או שיצאו באותו יום – אנחנו לא מפרשים ככה את האישור שקיבלנו.

אתי בנדלר: לגבי ערוצי חדשות, אין לי ספק שהוועדה התנתה את האישור שלה בכך שיצאו שני מכרזים לשני ערוצים בו-זמנית שלא כמו לגבי יתר הערוצים שהם יכולים לצאת טיפין טיפין, במקביל או לא במקביל וכיוצא בזה.

אתי בנדלר: אם כך, חזרנו שוב לנקודת המחלוקת.

אתי בנדלר: חבר הכנסת אמנון רובינשטיין, היושב-ראש הקודם של הוועדה, הודיע במפורש לשרת התקשורת דאז, לחברת הכנסת לימור לבנת, שאם יש איזה חילוקי דעות באשר למהות החלטת הוועדה, הוועדה תדון בכך מחדש.

אתי בנדלר: מה שאתם עושים בעצם, אתם גורמים לכך שהוועדה תצטרך להחליט, לדון מחדש באישור שלה לגבי ערוצי חדשות ייעודיים.

דוד תדמור: לא נראה לי שכאן המקום לעסוק בשאלות של ייתכנות כלכלית, זה נושא למכרזים.

דוד תדמור: כאן מדובר באישור לדרכי השידורים.

דוד תדמור: אם אני קורא נכון את החוק, שיקול דעת הוועדה עניינה דרכי מימון השידורים ונדמה לי שהשאלות הרלוונטיות לדיון כאן הן סביב השאלה שבגינה באים לוועדה, דרכי מימון השידורים.

דוד תדמור: לא לי לחוות דעה על העמידות המשפטית של דרישות או של תנאים שהם מעבר לנושא הספציפי.

דוד תדמור: אני רוצה להתייחס לנושא חשוב והוא חשיבות הערוצים הייעודיים ואני אומר את זה לכל הנוכחים כאן שיש להם סמכות בענייני שידורים ייעודיים.

דוד תדמור: אנחנו מנסים ליצור הפרדה טובה במובן הזה שיתפתח שוק תוכן במדינת ישראל, שוק תוכן שיש לו שתי צורות עיקריות של ארגון:

דוד תדמור: צורה אחת היא שמי שיש לו תשתית גם יוצר תוכן, ואנחנו לכן עובדים לכיוון של ריבוי תשתיות, לא רק כבלים אלא גם DBS, בהמשך גם "בזק" וגם גופים אחרים, אבל במקביל אנחנו פועלים לפתוח את התשתיות האלה לגופים משדרים נוספים.

דוד תדמור: אנחנו כמדינה, לא אנחנו כרשות ההגבלים העסקיים.

דוד תדמור: חשוב מאוד לפתוח את התשתיות האלה לגופים נוספים כדי שמי שרוצה ליצור ערוץ ולהקים ערוץ, יוכל כעניין שבזכות לעבור בתשתית ממש כפי שמי שנותן שירות ISP יכול כעניין שבזכות לעבור על רשת "בזק" למרות ש"בזק" בעצמה מחפשת גם היא שירותי ISP.

דוד תדמור: אפשר להתחרות ב"בזק" על רשת "בזק", צריך להיות מסוגלים להתחרות בכבלים על רשת הכבלים ובהמשך גם בגופים אחרים בעלי תשתיות על התשתיות שלהם.

דוד תדמור: העיקרון הזה של פתיחה לתשתיות יש לו חשיבות מרכזית ביותר במדיניות התקשורת היום.

דוד תדמור: יש כלי אחד ברגע זה ליצור את אותה גישה שמביאה לפלורליזם בייצור תוכן במדינת ישראל במנותק מהתשתית ומכספה של התשתית ואלה הערוצים הייעודיים.

דוד תדמור: הדלת לשער הזה מופקדת בידי הממשלה וועדת הכלכלה של הכנסת, כל אחד בתחומו.

דוד תדמור: אני מפציר בשומרי הסף האלה להתקדם כמה שיותר מהר כי אין דרך אחרת ליצור פלורליזם אמיתי של תוכן זולת זו במדינת ישראל היום.

חנה מיצקביץ: יחד עם זה אנחנו רוצים שתישקל האפשרות לאפשר לנו שידורי פרסומות.

אברהם פורז: אני יושב פה בכובע של יושב-ראש הוועדה.

אברהם פורז: הוועדה קיבלה החלטה וההחלטה הזאת עם כל הכבוד מר טל, אתם לא יכולים לבחור בה את הצימוקים כאשר מה שנוח לכם אתם מיישמים, ומה שלא נוח לכם, זה לא מעניין.

אברהם פורז: ההחלטה הזאת אומרת בצורה מאוד מפורשת שיש ערוץ בשפה הערבית, יש ערוץ מורשת ישראל, יש ערוץ אחד ויותר – כמה ערוצים – בשפות זרות המיועד לעולים, שני ערוצי חדשות וערוץ מוזיקה ים-תיכונית.

אברהם פורז: לגבי ערוצי החדשות, הוועדה קיבלה החלטה מפורשת שאומרת שהמכרזים לשני ערוצי החדשות יצאו בו-זמנית.

אברהם פורז: לגבי יתר המכרזים, בטרם פרסום המכרזים, כך הייתה מחויבות שרת התקשורת דאז, וכך רשמה הוועדה בפניה, יוצגו בפני הוועדה אפיונים והתנאים השונים וכן התנאים לפרסום המכרזים לצורך עדכון ושמיעת חברי הוועדה.

אברהם פורז: תקראו לזה איך שאתם רוצים, אבל בעיני זו התייעצות עם חברי הוועדה.

אברהם פורז: אם אתם חושבים שלמונח התייעצות יש משמעות אחרת, זה לא משנה.

אברהם פורז: העובדות הן ברורות.

אברהם פורז: לפני שאתם מפרסמים את המכרז, אתם צריכים לבוא לכאן עם הטיוטה של המכרז, להציג את זה בפנינו, להסביר לנו מה עשיתם, לשמוע את הערות חברי הוועדה ובמידת הצורך לתקן לאור שמיעת ההערות ואז לפרסם.

אברהם פורז: אם אתם רוצים להפריד את ערוצי החדשות, לא רוצים שניים בו-זמנית, אתם לא רוצים ערוץ בערבית אלא רוצים בשפה אחרת או כל שינוי אחר – תבואו לוועדה ותבקשו.

אברהם פורז: כל עוד לא ביקשתם שום דבר, ההחלטה כפי שהתקבלה מחייבת אתכם.

אברהם פורז: זה לא משנה מה דעתי על הערוצים הייעודיים אני לא נלהב מזה בלשון המעטה.

אברהם פורז: אני חושב שזה לא סיפור חיובי, אבל לא חשוב.

אברהם פורז: אני כרגע לא מדבר בשמי באופן אישי אלא אני מדבר בשם הוועדה.

אברהם פורז: הסיכום פשוט.

אברהם פורז: הכדור בידי משרד התקשורת.

אברהם פורז: יש לכם החלטה מאוד מדויקת, מאוד מפורשת של ועדת הכלכלה, תיישמו אותה.

אברהם פורז: היא לא נוחה להם, משהו לא טוב לכם, תחזרו לכאן, שהשר יודיע לנו שהוא רוצה לשנות את ההחלטה ואני מבטיח שאם תהיה פנייה כזאת, תוך זמן קצר מאוד אכנס את הוועדה ולהביא את זה כאן לדיון כדי שלא יהיה עיכוב.

אברהם פורז: בכל מקרה אני אומר גם באופן חד-משמעי גם על דעת חברי.

אברהם פורז: הכנסת איננה אשמה בשום עיכוב שהיה כאן.

אברהם פורז: אם יש עיכוב, זה באשמת משרד התקשורת ומינהלת השידורים או כל מי שממונה על הוצאת המכרזים.

אברהם פורז: בזה סיימנו את ישיבתנו.

אברהם פורז: אני מאוד מודה לכם.